33. schôdza NR SR - 6.deň - B. popoludní
Dátum: 2025-04-02
Poslanec: Viskupič, Marián (SaS)
Druh vystúpenia: Vystúpenie v rozprave

97. Hlina, Alojz, poslanec NR SR Ďakujem veľmi pekne. Vážený pán minister, vážený pán predseda, máme aj predsedu, vážené kolegyne, kolegovia, aké mám veľké fórum, ale to som si nezaslúžil, to je len, že budete hlasovať. Ale niečo k tomu mi dovoľte povedať, lebo treba tie možnosti, ja akú možnosť vidím, tak takú uchopím len a len kvôli tomu, aby som zdôrazňoval tie veľké riziká, aby sme sa všetci zbadali, že to nie je sranda, hej? Naozaj to nie je sranda, čiže každú jednu možnosť sa snažím využiť, čiže aj tu v tomto prípade. Zdá sa, že prvýkrát poviem, dúfam, že nie posledný, že tento parlament konečne niečo rieši, čo môže byť v skrátenom legislatívnom konaní či v skrátenom konaní, hej, lebo majú byť splnené tie tri, tri podmienky, nemusia byť kumulatívne alebo jedna z nich. Prvýkrát z môjho vnímania, môžem sa mýliť, môže niekto rozporovať, v tomto prípade som za, som za skrátené konanie, lebo naozaj škodia nebezpečenstvo a škodí, hrozia aj veľké, veľké škody. Ale otázka je, že kde ste boli doteraz. Kde ste boli doteraz? Schôdza začala 25-teho, minulý týždeň v utorok začala schôdza. Viete, celé je to len o tom, že viete, že je zle, viete, že ešte len bude zle a viete, že ešte bude za to, bude treba platiť politickú cenu, tak už si len robíte backup. Už si robíte zálohy, už si len robíte, že a ešte to, však sme dali aj skrátené. Keď ste to tak poctivo chceli a mysleli, ako to hovoríte, kde ste boli dvadsiateho piateho? Dvadsiateho piateho už, už SLAK bol, už slintačka a krívačka bola. Mohli sme tu si o jednej sadnúť, o pol druhej sme mohli o tom rozprávať, keby ste skutočne vnímali to obrovské riziko, čo z tohto hrozí. Teraz už chytáte, chytáte zajaca za chvost, teraz vidíte, že je zle. V čase, keď ste mali biť na poplach a mali ste biť na poplach, nehovorím, že minister Takáč mal robiť paniku, ale mal biť na poplach, mal biť na poplach. Šiesteho sa to dozvedel, siedmeho mala byť veľká tlačovka, mal tam byť aj Robert Fico, mali rozhadzovať rukami a mali hovoriť, národnoštátny záujem je v ohrození. Problém na poľnohospodárstve je v ohrození. Tá choroba sa nezmenila od šiesteho do dvadsiateho či dokedy. Lebo od dvadsiateho sa v komunikácii koalície objavuje, aké je to závažné, aké hrozia škody. To je presne tá istá choroba, ktorá je tu už stáročia a o ktorej vedeli šiesteho. Tak sa pýtam, keď je niekto zodpovedný hospodár, má možnosti, v ich prípade povinnosť o tom informovať, kde boli. Kde ste boli s týmto zákonom dvadsiateho piateho? Kľudne to tu mohlo byť, kľudne by sme to odhlasovali, by the way, toto je niečo nič v zlom, hej, opatrenie, že civilné lietadlá nemôžu prelietavať, nalietavať, možno sa to chytá aj dronov, nikto to tu poriadne nevysvetlil, podľa mňa nikto to ani poriadne nevie, ale bude sa to javiť, že niečo robíme, však sme už aj v skrátenom legislatívnom konaní niečo prijali. Z pohľadu efektov je toto skoro na nule. Prosím vás, že tu preletí hore takto lietadlo, čo je niekde v Dunajskej je letisko? Neni. Viete, čiže to má, nehovorím, že nepomôže, ja hovorím, opatrnosti nikdy nie je nazvyš. Všetko, čo môže len trošku pomôcť, všetko urobte. Ale toto neni opatrenie svetaborné, ale, ale už keď je, keď ho sem dávate dvadsiateho piateho, a to je presne ten problém, to je ten proste ten proste ten problém, že tam ste zlyhali a hrubo ste zlyhali. Odmietate sa rozprávať, odmietate komunikovať, proste nás tu máte za nič, my ničomu nerozumieme, všetci sme tu takí, hentakí, len vy ste géniovia. Tak čo ste robili od šiesteho do štrnásteho, keď bola prvá tlačovka? Čo ste si stierali rúž z MDŽ a dospávali ste? Toto je presne, toto vás dobehne, toto je presne tam, tam bol ten crucial point, tam bol ten najväčší problém, kde to celé proste, kde to celé ľahlo a ľahne. Teraz ešte niekto povie, že, že vzduchom. Viete, čo je zaujímavé? Keď budeme ešte analyzovať. Zaujímavé je, že keď teda to z toho Maďarska prišlo vzduchom na ten juh, zaujímavé, že tým vzduchom to prišlo iba na tie veľké farmy. Zaujímavé, že tým vzduchom to neprišlo na tie malé chovy. Tak teda, keď to prišlo tým vzduchom, tak to malo prísť aj na ten malý chov, nie? Viete, že keď niekto si dá ten čas, dá si tú pozornosť tomu, urobí analýzu, tak zistí viaceré nedostatky v tej komunikácii. Ja viem, že vám to teraz uľahčuje, že vzduchom, hej, ale vzduchom by to malo postihnúť, lebo ten vzduch nemá taký koridor, že zrovna z tej jednej farmy išiel presne taký istý koridor na tú druhú farmu, nie, ten rozptyl bol veľký, nie? Prečo to nezasiahlo tie? Viete, to bolo to zlyhanie, to bolo to zlyhanie, že vy ste nič neurobili, vy ste neurobili cirkus. Koľkokrát viete urobiť cirkus? Koľkokrát viete hrúzy, neviem čo a tu ste nerobili cirkus. Rozdávali ste karafiáty. Ako je možné, že keď vedeli sme o tom, že v Maďarsku to je na tom pointe, na tom bode, kde to bolo cez Dunaj, ako je možné, že nebolo nič. Rozumiete? Nebolo tam nič. Nebol tam brod, nebol tam nič. Ja som si to bol osobne pozrieť a vám poviem, že som skoro spadol, že som skoro nabúral, lebo ja už neviem, ako jak to mám povedať, z toho prekvapenia, že Maďari, tí, od ktorých sme to my dostali, tak Maďari u nich na vstupe mali brod, počúvajte dobre, oni už mali brod, tí, čo nám to sem, od tých to prišlo a my na vstupe sme nemali nič. Až keď som začal robiť cirkus, tak zrazu sa niekde objavil brod. Ale kde ste boli pre pána kráľa? Včera niečo splietal Takáč o nejakom bulletine. Rozumiete? Pomaly po mesiaci po troch týždňoch, že idú robiť nejaký bulletin. Aký bulletin? Prosím vás, ja som si včera dal tú robotu, hodinu mi to trvalo. Dneska asistent to dorábal hodinu a pol. Existujú, videá som našiel austrálske, guideline, čo máte robiť, keď to príde, aké sa spúšťajú procesy, normálne manuál. Nemáme nič. Nič nemáte, lebo vás to nezaujíma, vás zaujíma dobytkár, kde sa dá čo ukradnúť, kde sa dá čo ušmeliť, ale vás nezaujíma nič. Tak sa pýtam, koľko je tam zamestnancov na tom ministerstve a keď už ste nevedeli nič také urobiť, tak ste to mohli aspoň zobrať, tí Austrálčania by vám to dali. Nič by nepýtali za to, keby ste povedali, môžme použiť to vaše? Môžme použiť to proste, aby sme tých ľudí našich informovali? Nič ste neurobili. Včera splietal po troch týždňoch o bulletine. Nemáte pocit, že ste to ale fest, ale fest, nechcem byť expresívny. Teraz chytáte tuná s leteckou dopravou, prosím vás, že lietadlá proste budú, čo budú zatáčať ponad dunajskú. Viete, že to bude riešením, hej? Akože okej pospolitému ľudu proste to budete takto vysvetľovať. Úprimne poviem, že mne na tom záleží, fakt mi na tom záleží, aj moja prvá komunikácia bola celá v tej veci, že sme sa núkali. Ja to strašne nerád robím, ja som dosť hrdá povaha, aby som sa niekde núkal, ale si vravím, pre dobro veci to stálo za to. 97-2 Hlina, Alojz, poslanec NR SR A to sme presne ponúkli, že proste sme pripravení rozprávať, že poďme sa o tom rozprávať, viac hláv, viac rozumu a keď sa stretnú aj koalícia, aj opozícia, tak aj ten, ľudia by to pochopili, aha, asi je to vážne, že pre túto danú chvíľu sa ad hoc dokázali spojiť aj takí, aj takí, hej, aby nám povedali, že to je problém, ten signál mal zaznieť, mal. Podľa mňa bol očakávaný, tak mal zaznieť aj v covide. Viete, čo je krásne znamenie tejto chvíle, čara tohto miesta, že my sme prerušili bod, že vy tu rokujete o odpúšťaní pokút za covid, rozumiete, že, však som si to zobral, rozumiete, že ten kto, vidíte, bola im spôsobená finančná ujma tomu, kto dostal pokutu, rozumiete, čiže nejaká autorita v čase covidu vyhlásila nejaké opatrenia, niekto ich porušil, tak vy ho idete odškodniť alebo mu sa stala ujma, finančná ujma, že nerešpektoval autoritu a po čom voláte teraz? Po čom voláte teraz, Robert Fico po čom volá, rešpektujte autority a presne to ja hovorím, rešpektujte autority! Rešpektujte autority, prosím vás, všetky, všetko, čo vám hovoria, všetko dodržiavajte a ešte pridajte. Sa hovorí, keď nevládzeš, ešte pridaj, potom hromničná sviečka a modli sa. Ale všetko rešpektujte, zo mňa, môžte ma tu rezať na štvrtiny, nikdy nepoviem, nerešpektujte. Rešpektujte, keď to niekto študoval, keď za to niekto berie peniaze a zodpovednosť, rešpektujte. Chápete? Chápete to, tú, ja neviem, aký výraz na to nájsť, že kde sme sa dopracovali? Máme v jednom, bod po bode máme, odpúšťame amnestie tým, ktorí nerešpektovali autority, a tu teraz riešite, chytáte mačku za krk a apelujete, aby rešpektovali autority. Čiže pri zvieratách treba rešpektovať, pri ľuďoch netreba, alebo jak si z toho človek má urobiť obraz? Dalo by sa, asi bude, a končím tým, že ešte sa bude o tom veľa hovoriť a budem ja veľa o tom hovoriť, teraz chcem skončiť apelom, naozaj apelom, že tí všetci, čo môžu, nech pomôžu, ako môžu, nech pomôžu. Nech proste to dodržiavajú, my to už nezvládneme, tak všeličo sa chýri, ešte sa bude chýriť, neviete to zastaviť. Prosím vás, veď tu už nie lucídni ľudia, normálni ľudia mi hovoria, že neviem, čo to je, tie konšpirácie si žijú svojím životom, to je vyklikbajtované tak, že to normálne zahltilo celý internet, vy sa tomu nepostavíte, neviete to odraziť, ľudia už majú, všetci majú svoje scenáre, že čo to vlastne... (Reakcia do pléna.) Môžte nerozprávať, prosím vás, strašne ma to ruší. To neni na to určené. Žiga, Peter, podpredseda NR SR Zastavte čas pánovi poslancovi, prosím. Necháme pána poslanca, kým sa vyrozpráva. Pán poslanec, môžte pokračovať. Hlina, Alojz, poslanec NR SR Ďakujem pekne. Naozaj treba dať veľký pozor, hej, že kde toto celé skončí a ako sa k tomu viete alebo chcete vôbec postaviť. Či vám niečo aj nevyhovuje, hej, že sa to celé prekonšpiruje, zakonšpiruje a nakoniec to pospolitý ľud pochopí, že to vlastne prišlo neviem skade, z tramtárie, ale stále, stále na konci tie zlyhania sú jasné, zreteľné a, žiaľ, v niektorých prípadoch pokračujúce, pokračujúce. A ja som sa ich snažil dokumentovať aj v nejakých mojich tých príspevkoch, keď vozíte, vozíte kadávery, to znamená telá uhynutých zvierat, vo vozidlách, ktoré nie sú na to primárne určené a ja nechrlím síru, uvedomujem si, že je vážna situácia, že v určitom momente možno treba improvizovať a treba použiť iné vozidlá ako špeciálne na to určené, lebo to kapacitne nestíhate. Ale keď to už vozíte v autách, ktoré sú určené na hasenie vzbĺknutých elektrických áut, tak aspoň dajte dodatočné istenie, dodatočné istenie, rozumiete? Že to sa dá, lebo už okej, imrovizujeme, dá sa to, dá sa to, máte dneska rôzne PVC fólie, viete to zatvárať, viete to rozrezať, robíte to s tým, že proste chcete ochrániť. Lebo rozumiete, viete, že chcete, ja dúfam, že všetci tu chcú a predpokladám, že možno tu sú aj ľudia, ktorí to možno až tak nechcú, lebo nakoniec zistia, ako Číňania hovoria, kríza je nebezpečná príležitosť, možno už niekto zavetril niečo, čo by z toho mohlo byť. Ale stále chcem veriť, že väčšina to chce ochrániť, že chceme ochrániť to krehké poľnohospodárstvo, lebo toto keď prejde, keď sa to premelie cez nás, tak je koniec, naozaj je koniec. Takže, prosím vás, všetci čo viete, apelujte, rozmýšľajte, rozprávajte, proste podporujte tých ľudí, nespochybňujte, dodržiavajte, proste pomáhajte aj tým spôsobom, že ich oceníte, tých ľudí, lebo nakoniec to možno naozaj skončí tak, že sa tie farmy zavrú a tí ľudia tam budú spávať, lebo komunizmus sa dokázal vysporiadať v 73. so SLAK-om, ale to bol komunizmus, ktorý povedal, tu budete, tu budete a rodiny chodili tým ľuďom obed vešať na plot. Teraz by ste to urobili? Však jaký by tu bol cirkus, rozumiete, čiže naozaj že veľká, veľká skutočnosť, veľké problémy, ja sa na tom nechcem, po čase budeme analyzovať chyby, teraz v tejto chvíli kvôli tým zvieratá, lebo ony za to nemôžu, my sme ich pozatvárali do maštalí, my sme ich domestifikovali. To, že si niekto dal dole rúška alebo nejaká kreatúra typu Harabin povedal, dole rúška a slobodný človek s občianskym si to dole rúško dal, to je iná vec, to je možno iné. Ale tá kravička, ten dobytok, to hoviadko, my sme ich zavreli, my sme ich nakoncentrovali do obrovských chovov, my sme ich tam dali, my za ne preberáme zodpovednosť, nás sa budú všetci pýtať, čo ste vtedy robili. Takže naozaj, buďme maximálne možne zodpovední, ako sa len dá. Ďakujem pekne. (Potlesk.)